**Vražda Gustáva Baláža** bola vražda slovenského občana rómskeho pôvodu, Gustáva Baláža (\* 1953 – † 22. december 1996, Handlová), ktorú 22. decembra 1996 v Handlovej spáchal neonacista Tomáš Handel. Jej následky boli sledované verejnosťou aj medzinárodnými organizáciami. Vražda podnietila vznik pravdepodobne prvých zdokumentovaných organizovaných rómskych hliadok (v dobovej tlači označované ako *rómska domobrana*) v regióne.

Okolnosti útoku
---------------

V noci zo soboty na nedeľu, 22. decembra 1996, pricestoval 43-ročný Gustáv Baláž do Handlovej z Česka, kde pracoval. Keďže niesol viacero vianočných darov pre rodinu, požiadal svojho 21-ročného syna Gustáva Baláža mladšieho, aby mu išiel naproti. V centre mesta, pred obchodným domom Jednota, napadol dvojicu 18-ročný Tomáš Handel. Staršieho muža pobodal nožom trikrát do oblasti hrudníka, na následky čoho zraneniam na mieste podľahol. Baláža mladšieho útočník bodol jedenkrát do brucha a bol neskôr prevezený do nemocnice. Útočník následne z miesta činu utiekol, no po štyroch hodinách bol vypátraný a zadržaný políciou.

Vyšetrovanie a súdny proces
---------------------------

Zadržaný Tomáš Handel sa k vražde priznal vyšetrovateľovi Krajského úradu vyšetrovania v Banskej Bystrici a uviedol aj, že sa hlási k subkultúre Skinheads, resp. jej rasistickej odnoži. Handel sa podľa portálu Nové slovo zúčastnil tichej spomienky pri hrobe neonacistu Jozefa Bahnu v Prievidzi, kde pred niekoľkými svedkami prisahal, že v Handlovej zabije jedného Róma. V minulosti už trestne stíhaný útočník bol v deň zadržania obvinený vyšetrovateľom z trestného činu vraždy a pokusu o vraždu.

V septembri roku 1997 ho Krajský súd v Banskej Bystrici odsúdil za uvedené trestné činy na jedenásť a pol roka väzenia.

Reakcia rómskej komunity
------------------------

Vražda Gustáva Baláža v Handlovej bola podnetom pre vznik rómskych hliadok (v dobovej tlači označovaných *rómska domobrana*) v mestách Handlová a Prievidza.

Marek Baláž, predseda Rómskej inteligencie za spolunažívanie a iniciátor založenia domobrany: "V prvom rade treba povedať, že jednotky domobrany nemajú útočný, ale obranný charakter. Bohužiaľ, k tomuto kroku sme boli nútení pristúpiť po opakovaných rasovo motivovaných útokoch na našich obyvateľov. Nemáme totiž záruku ochrany našich životov a rodín ani zo strany polície, ani štátu."

Referencie
----------

1. 1 2 3 4 5 6 7  FERENČÍKOVÁ, Martina. *Prisahal, že zabije Róma* [online]. noveslovo.sk, [cit. 2021-11-21]. Dostupné online.
2. ↑  FAJČÍKOVÁ, Kveta. *Rómska domobrana môže spor so skínmi údajne iba vyhrotiť \*Spýtali sme sa JUDr. PAVLA BURÁKA, vedúceho Kancelárie právnej ochrany pre etnické menšiny* [online]. Petit press, a. s. 03.01.1997, [cit. 2021-11-25]. Dostupné online.
3. 1 2 3 4 5 6 7 8 9  ETA, Sme. *Dnes v Handlovej pochovajú 43-ročného Róma, obeť útoku osemnásťročného skinheada* [online]. Petit press, a. s. 27.12.1996, [cit. 2021-11-21]. Dostupné online.
4. 1 2 3  ETA, Sme. *Pohľady na vznik rómskej domobrany Handlovej sa rôznia. Anketa* [online]. Petit press, a. s. 10.01.1997, [cit. 2021-11-21]. Dostupné online.
5. ↑  United States. Congress. Commission on Security and Cooperation in Europe. *Human Rights and Democratization in Slovakia*. [s.l.] : The Commission, 1997. 41 s.
6. 1 2 3 4  CAHN, Claude; TREHAN, Nidhi. *Čas skinheadov. Popieranie práv a vyčleňovanie Rómov na Slovensku.*. [s.l.] : European Roma Rights Center, 1997. ISBN 963 04 7723 8. S. 13.
7. 1 2 3  MRAVEC, Juraj. *Domobrana? To sú všetci prievidzskí Rómovia!* [online]. Petit press, a. s. 11.01.1997, [cit. 2021-11-21]. Dostupné online.
8. ↑  FAJČÍKOVÁ, Kveta. *Rómska domobrana môže spor so skínmi údajne iba vyhrotiť. Spýtali sme sa JUDr. PAVLA BURÁKA, vedúceho Kancelárie právnej ochrany pre etnické menšiny* [online]. Petit press, a. s. 03.01.1997, [cit. 2021-11-21]. Dostupné online.